Ǹtondôbə nyé ai Mósɛs nâ: “Kódógō á sí wǎmēn ai áyɔ̌ŋ yā ó ngāsɔ́ ai dɔ́ á Égîptɛn dí mǐ kə̄ ńnǎm yā mə̄ ngákag Ábrahám, Ízag ai Yákɔb, mə ngákan sɔŋ nâ mayi wá və̄ mvɔŋ bod dzabán. 2Mayi lóm Éngəlɛs yǎ ā tə́bə wa ósū, mayi tsídǎn məyɔŋ Bəkanǎŋ, Bamorít, Bəhitít, Bəperizít, Bəhivít, ai Bəyebusít. 3Bɛ́də́ ó kə̄ á ńnǎm yā mə̄nyáŋ ai wé bí tə̄mə́, vəda mǎyǐ kig wulu ai mína eyɔŋ mə zǎ kə́ mína wé á zēn amú mī nə ayɔ̌ŋ yā á nə́ ńlō álɛ̌d éyə̄gan.” 4Á wóg Ísraɛ̂l a ngáwóg álɛ̄d ńkɔ́bɔ̄ dí ńdɔ a ngábɔ̄d bīyé məlunga, mod təgě fə bɔ́d mīḿbɔ́d mí nyāngá míé. 5Ńdɔ Ǹtondôbə ǎ zu dzó ai Mósɛs nâ: “Kadá bɔ́n bə́ Ísraɛ̂l nâ mǐ nə̄ áyɔ̌ŋ yā á nə́ ńlō álɛ̌d éyə̄gan, ngə́ mə̄ wūlú ai mínā, tɔ mǎn étun ábǒg, mayi mína dzâ. Ábōg dí sɔ́dígán mim̀bɔ́d mí nyāngá nyáán mə́ zu yəm anə́ mā syéan ai mína.” 6Ńdɔ bɔ́n bə́ Ísraɛ̂l bə́ ngáman sɔ́dī mīḿbɔ̄d mí nyāngá myábán á ńkǒl Horeb. 7Á Étīé dzábán ésə, Mósɛs a ngábə́ kadəgə tyé ébə̌m Ńtondôbə á dzāl étē, a kə́ə́ ai dzɔ́ á fəfə́l, bə́ lóege dzɔ́ naa: “Abáá Bítógán”. É mod ósə ǎ yii ná a yén Ńtondôbə, a kə́ə́ Ábāā Bítógán, á fəfə́l wē. 8Á ńtɔ̄á hḿ nâ, éyɔŋ Mósɛs ǎ kə Ábāā Bítógán, ǹnam ósə̄ ó kódó á sí, ó ńtə́lə, mod ósə a tə́lə̄ á ḿbɛ̄ sí wóé, a bəbəgə anə́ Mósɛs ǎ kə nyî Ábāā Bítógán. 9Ǹnyie anə́ ā nyían yǎ nālá, ǹkum ńkúd ó sūzú, ó sɔ́ tə́bə̄ á ḿbɛ̄ yób; Ǹtondôbə ǎ ngalɛ̂ ai Mósɛs. 10Éyɔŋ ǹnam ó yén yǎ anə́ ńkum ńkúd ó tə́lə́ á ḿbɛ̄ Ábáá Bítógán nālá, mod ósə a tə́bə̄ tə́tə̄lə́ á ḿbɛ̄ sí wóé, a lúí ńlō. 11Ǹtondôbə ǎ kadəgə lɛ̂ ai Mósɛs a bəbəgə nyé ásū, anə́ mod a lɛ̂ ai mvóé dzīé. Á mvūs hālá Mósɛs a dúgán á ndá, ǹka woé Yosué, ndómán Nún, nyé á līgí a tɔá Ábāā Bítógán, təge kwí á ńsəŋ. Ngogolán Mósɛs 12Mósɛs nyé ai Ǹtondôbə nâ: “Yénə́ hḿ ǒ kād mā nâ, bɛ́də́ ai áyɔŋ dílī, vədá təge ma lə́dē é mod wǎyi lóm naa bíā nyé bī kə. Wa ndzí kǎd nâ: mayəm wa á dzwé dóe, ńdɔ̄ fə o bələ́ maa á mís máma !